Terepgyakorlati munkanapló

Őszi terepgyakorlat

Hajduk Zsófia
kommunikáció és médiatudomány
Neptun kód: EO4BWY
2008/09/1

Tantárgy: Műhelymunka
Tanár: Kovács Gergely Botond

forrás: misszio.lutheran.hu

Szempontok a terepgyakorlati munkanapló elkészítéséhez

Az alábbi szempontok közül a nyári gyakorlatra vonatkozóan próbálja meg valamennyi kérdést megválaszolni, az évközi 30 órás terepgyakorlat után pedig csak azokat, amelyek előfordultak.

Helye: Evangélikus Misszió Központ

Időtartama: 30 óra

Név, évfolyam, szemeszter: Hajduk Zsófia, 2008/09/1, ősz

1.	A terep kiválasztása:
a)	Miért éppen ezt a helyet választotta?
b)	Mi iránt volt Önben érdeklődés?
c)	Milyen elvárásokkal és milyen félelmekkel ment?

2.	Az első kapcsolatfelvétel
a)	Hogyan sikerült a kapcsolatot felvenni a vezetővel, majd a beosztottakkal?

3.  A beilleszkedés
a)  	Miben tudta magát hasznossá tenni?
b)	Mit tanulhatott  megfigyeléseiből ?
c)	Milyen nehézségeket kellett leküzdenie? Honnan vett ehhez a segítséget?
d)	Milyen új tapasztalatokkal gazdagodott általában a kommunikációval, specializációs területével, önmaga további megismerésével kapcsolatban?

4.	Hogyan tudott belefolyni az adott „rendszerbe”?
a)	Hol húzódtak a rendszer és az alrendszerek határai és hogyan működtek?
b)	Hogyan sikerült a határok kezelése?

5.	Milyen kapcsolatokat, elfogadottságot, szerepkört, feladatkört sikerült kialakítania?
Hogyan érte el? Ebben mi segítette, mi akadályozta?

6.	Melyek voltak alkalmazkodás kommunikációs sajátosságai?

7.	Milyen benyomásokkal zárult terepgyakorlat?
a)	Személyekkel kapcsolatban (akikkel beszélt, találkozott)
b)	Az intézmény működési sajátosságairól
c)	Munkakörülményekről, munkahelyi légkörről, munkamorálról
Mit vártak Öntől? Mit láttak Önben? Mit kaptak Öntől? Megőrizendő jó, ill. rossz emlékei…

8.	Milyen képet hagyott maga után az Egyetemről és a szakról?

9.	Milyen tanulságokkal szolgált ez a terepmunka

Dátum:	 2008. december 2.					Aláírás:

Készítette: Hajduk Zsófia

1.	 Azért választottam az Evangélikus Missziói Központot, mert magam is evangélikus vagyok, hallottam már többször a Központról, olvastam a kiadványaikat, hallottam az általuk készített rádiós műsorokat, és szerettem volna megfigyelni a munkájukat.
A nyáron már olvastam arról, hogy szívesen fogadnak önkénteseket és jelentkeztem, mert kíváncsi voltam a rádióműsor-készítés menetére, folyamataira. Nem tudtam előre elképzelni, milyen lesz a gyakorlatom ott. Várakozás és félelem is volt bennem. Reméltem, hogy szívesen fogadnak és azt, hogy sokat tanulhatok, ugyanakkor féltem attól, hogy nem sikerül kellőképpen beilleszkednem, feloldódnom.
2.	 Először emailben vettem fel a kapcsolatot a Missziói Központtal. Üzenetemre gyors és pozitív választ kaptam: szeretettel várnak! Amikor először mentem oda, a Magyarországi Evangélikus Egyház országos evangelizációs és missziói lelkésze, Szeverényi János fogadott. Bemutatkozott nekem, megmutatta a különböző helyiségeket, a stúdiót, majd leültünk az irodájában, és megkérdezte milyen elvárásokkal érkeztem, és azt, hogy miben tudnának nekem segíteni. Nagyon készséges volt a vezető, mesélt a rádiómisszió történetéről, az itt végzett munkákról, majd a munkatársakról. Ezután bemutatott beosztottjainak. A Központban 4 alkalmazott dolgozik. Velük is leülhettem egyenként beszélgetni, meséltek magukról, feladatukról. Az egyik beosztott, Hulej Enikő volt, akivel a legtöbbet együtt dolgoztam. Hamar sikerült feloldódnom.
3.	 Már az első nap, a bemutatkozás után, máris bevontak munkába. A vágói munkafeladatot figyelhettem meg.  Ha bármikor kérdésem volt feltehettem, szívesen válaszoltak, valamint minden új folyamatot külön elmagyaráztak nekem. Második nap, már hasznossá tehettem magam, egy hanganyag megvágásának első lépéseit bízták rám, majd zenét kerestünk a jövő heti műsorhoz. Majd egy hétfői nap, mivel a Központ készít munkákat a Kossuth rádiónak is, a műsor után telefonos ügyeleten is részt vehettem.
Nagyon segítőkészek és türelmesek voltak velem, nem éreztem nehézkesnek a beilleszkedést. Úgy érzem, ha elég nyitott és tisztelettudó vagyok, tisztelettel fordulnak felém is. Pozitív benyomások értek.

4.	A központban a vezető alatt, 4 beosztott dolgozik. Bálint Józsefné Gyöngyi, az irodavezető, a telefonszolgálat vezetője. Györe Balázs, műsorvezető, szerkesztő. Hulej Enikő, műsorvezető, szerkesztő. Jorsits Attila, rendszergazda. Ott létem alatt, a vezető felé tisztelettel fordultak a beosztottak, a vezető megbecsülte az alkalmazottait, a légkör családias volt, az alá‑felé rendeltség nem okozott feszültséget. Látszott, hogy jól összeszokott munkatársi gárda dolgozik ott.
Én egy beosztott beosztottja lettem, mégsem éreztem magam annak, véleményemet figyelembe vették, és ugyanazok a szabályok vonatkoztak rám, mint a többi munkatársra. (pl.: bizonyos anyagokat hazahozhattam meghallgatni, de csak azokat, amiket a munkatársak is.)
A határok kezelése, úgy érzem jól sikerült, megadtam a tiszteletet a munkatársaknak, és ők is elfogadtak engem. Szerencsére nem tapasztaltam feszültséget, konfliktusokat.
5.	 Azt hiszem abban, hogy ennyire jól sikerült beilleszkedni a Központban dolgozó emberek kedvessége segítette leginkább. Az akadály úgy érzem az volt, hogy nem tudtam egy héten csak egyszer, vagy kétszer menni, és ez által nem ismertük meg egymást annyira. Több időre lett volna szükség.
7.	 Jó tapasztalatokat szereztem a Missziós Központban. A vezetőről, valamint a munkatársakról is pozitív véleményem alakult ki. Fiatalos, dinamikus csapat, ahol ugyanolyan jól működnek a közös munkák, mint az önálló feladatok. Talán épp a kis létszámnak köszönhető a barátságos légkör, és az, hogy mindenki tisztában van feladatával, kötelességével. Mivel élő adást jelenleg nem készítenek, a munkaidejük rugalmas. Nem mindig volt bent mindenki egyszerre a Központban, így lehetőségük volt a munkatársaknak elmélyültem, nyugodtam, a saját tempójukban elkészíteni a feladatokat, persze a határidők betartásával. 
Az intézmény működési sajátossága legfőképpen az, hogy nemcsak rádiós munka folyik az intézményben, hanem az evangélikus missziói magazin, a Híd magazin szerkesztése is. Nem határolódik el egymástól élesen e két munkaág. Ezért jelen lehettem, az ez évi utolsó szám megjelenésekor is. 
Munkakörülmények elég jók voltak, új épületben, viszonylag modern stúdió-felszereléssel dolgoznak. A légkör oldott volt, munkáját az ott dolgozók lelkiismeretesen, felelősségteljesen végezték.

Azt hiszem, azt várták el tőlem, hogy érdeklődő és nyitott legyek, kisebb feladatoknál önálló és segítőkész. Látták rajtam, hogy ezek megvannak bennem, de azt is, hogy még tapasztalatlan vagyok. Nem mindig találtam fel magam, és a technikai ismereteim is hiányosak, azonban ezek szerintem felróhatók annak, hogy csak most tanulom ezeket. 
Jó emlékekkel jöttem el, rossz emlékeim közé csak a korán kelés és a hosszú utazás tartozott. Ha lenne lehetőség rá, biztos elmennék újra.
8.	 Amikor már végére értem a gyakorlatnak, kedvesen búcsúztak tőlem, és felajánlották, hogy máskor is, ha van kedvem és időm, nyugodtan nézzek be, és értesítenek emailen a közelgő eseményekről, változásokról. Ajándékba kaptam pár adást tartalmazó hanganyagot is. Ezekből arra következtetek, hogy jó benyomást keltettem az Egyetemről, és a szakunkról is. 
9.	 Két tanulságot vontam le a gyakorlatról. Az egyik az, hogy érdemes érdeklődésünknek megfelelő gyakorlati helyet választani, mert ott könnyebb az esetleges gátlásokat legyőzni, és többet tanulhatunk. A másik, hogy nagyon fontos a más emberekhez és a magunkhoz való hozzáállás, másokkal nyitottnak, barátságosnak, érdeklődőnek érdemes lenni, míg magunkkal szemben érdemes magas elvárásokat állítani a jobb teljesítmény érdekében.